Pelle Erobreren (film)

Pelle Erobreren er en dansk-svensk film fra 1987 instrueret af Bille August. Filmen vandt, som den anden danske film, en Oscar for bedste fremmedsprogede film, og Den Gyldne Palme ved Filmfestivalen i Cannes i 1988. Manuskriptet er skrevet af Bille August, Per Olov Enquist, Janus Billeskov Jansen og Bjarne Reuter baseret på Martin Andersen Nexøs roman Pelle Erobreren, der handler om Pelle og Lassefar, der kommer til Bornholm fra Skåne som daglejere.

Handling 

Lassefar (Max von Sydow) er en lidt ældre, ludfattig enkemand, der engang i anden halvdel af 1800-tallet kommer til Bornholm sammen med sin lille søn Pelle (Pelle Hvenegaard), idet han har et noget svævende og urealistisk billede af, at her kan den lille familie få fremgang. Det viser sig dog at være ret svært at få arbejde, men omsider bliver han ansat af en noget tvær gårdmand på godset Stengården. Her finder Lasse og Pelle snart ud af, at der er stor forskel på folk. Godsejeren (Axel Strøbye) er pigeglad og lægger lystigt an på ethvert pigebarn, han møder, mens hans kone (Astrid Villaume) sidder ulykkelig på godset. 

Heldigvis er der bedre stemning og sammenhold blandt det arbejdende folk på godset, og Pelle får et rigtig godt forhold til svenskeren Erik (Björn Granath), der i modsætning til Lassefar er god til at give Pelle mod på fremtiden. Lassefar er for gammel til for alvor at tro på en lysere fremtid og har mest brug for at falde til ro og få en tålelig tilværelse. 

Imidlertid er Erik ikke populær blandt sine foresatte, og særlig forvalteren (Erik Paaske) forfølger ham på det groveste. Samtidig oplever Pelle mobning i landsbyskolen, hvor han især hånes for sin halvgamle far. Problemer er mange, og bedst som livet ser lidt lysere ud, opstår nye og værre problemer for Lassefar og Pelle. Pelle indser, at han er nødt til at forlade godset og sin far for at finde lykken et andet sted.

Medvirkende 
Blandt de medvirkende er:
 Pelle Hvenegaard - Pelle
 Max von Sydow - Lassefar, Pelles far
 Erik Paaske - forvalter
 Björn Granath - Erik
 Kristina Törnquist - lille Anna
 Morten Jørgensen - landsvæsenselev
 Axel Strøbye - godsejer Kongstrup
 Astrid Villaume - fru Kongstrup
 Lena Pia Bernhardsson - Soen
 Troels Asmussen - Rud
 Anna Lise Hirsch Bjerrum - Karna
 Buster Larsen - Ole Køller
 Lars Simonsen - Niels Køller
 John Wittig - lærer Friis
 Karen Wegener - madam Olsen
 Sofie Gråbøl - jomfru Sine
 Nis Bank-Mikkelsen - præst
 Troels Munk - læge
 Erik Frisberg - øvrighedsperson
 Thure Lindhardt - skoleelev

Baggrund og tilblivelse 
Filmen er baseret på Martin Andersen Nexøs roman af samme navn. Romanen består af fire bind, og filmen følger handlingen i første bind af værket, Barndom.

Modtagelse 
Pelle Erobreren blev modtaget med visse forbehold af de danske kritikere, men filmen modtog såvel Robert- som Bodil-priserne for bedste film, ligesom der var en stribe priser til folkene foran og bag kameraet ved de to prisuddelinger. Filmen modtog også Guldbaggen for bedste film. Særligt Max von Sydows præstation blev rost, og han modtog priserne for bedste hovedrolle ved de tre nævnte uddelinger.

Også uden for Skandinavien gjorde filmen indtryk, da den vandt guldpalmen ved filmfestivalen i Cannes 1988 og senere efterfulgte Babettes gæstebud som vinder af Oscar for bedste fremmedsprogede film.

Referencer

Eksterne henvisninger 
 

Danske film fra 1987
Dramafilm fra Danmark
Film instrueret af Bille August
De Gyldne Palmer
Oscar for bedste fremmedsprogede film
Oscarvindere fra Danmark
Bodilprisen for bedste danske film
Robertprisen for årets danske spillefilm
Kulturkanonen
Dramafilm fra Sverige
Film fra Danmark (administrationskategori)